Kanne 19.6.2020 – Flašker v. komissio
(asia T-392/20)
Oikeudenkäyntikieli: englanti
Asianosaiset
Kantaja: Petra Flašker (Grosuplje, Slovenia) (edustaja: asianajaja K. Zdolšek)
Vastaaja: Euroopan komissio
Vaatimukset
Kantaja vaatii unionin yleistä tuomioistuinta
kumoamaan asiassa SA.43546 – väitetty valtiontuki Lekarna Ljubljanalle 24.3.2020 tehdyn Euroopan komission päätöksen, jossa todetaan muodollista tutkintamenettelyä aloittamatta, etteivät kantajan kantelun kohteena olevat toimenpiteet ole valtiontukea
määräämään Euroopan komission vastaamaan omista oikeudenkäyntikuluistaan ja korvaamaan kantajalle aiheutuneet oikeudenkäyntikulut.
Oikeudelliset perusteet ja pääasialliset perustelut
Kanteensa tueksi kantaja vetoaa kolmeen kanneperusteeseen.
Ensimmäinen kanneperuste, jonka mukaan riidanalaisen päätöksen perustelut sisältävät aineellisia ristiriitoja, minkä vuoksi SEUT 296 artiklassa määrättyä perusteluvelvollisuutta on loukattu.
Toinen kanneperuste, jonka mukaan komission toteamus siitä, että toimenpiteet ovat voimassa olevaa tukea, sisältää oikeudellisia ja tosiseikkoja koskevia virheitä.
Kantaja väittää tältä osin, että komission päätös perustuu epätäsmällisiin ja epätäydellisiin tosiseikkoihin ja noiden tosiseikkojen virheelliseen lailliseen luokitteluun, mikä johtaa SEUT 107 ja 108 artiklan rikkomiseen.
3)    Kolmas kanneperuste, jonka mukaan kahdessa ensimmäisessä kanneperusteessa kuvatut oikeudellisia ja tosiseikkoja koskevat virheet paljastavat riittävästi vaikeuksia komission tämän asian arvioinnissa ja merkityksellisten tosiseikkojen riittämättömän tutkimisen ennen päätöksen tekemistä muodollisen tutkintamenettelyn aloittamisesta. Näihin vaikeuksiin liittyy muita, menettelyllisiä vaikeuksia, jotka esitetään tässä kolmannessa kanneperusteessa. Näiden vaikeuksien vuoksi komissiota vaadittiin aloittamaan muodollinen tutkintamenettely, mistä kieltäytymällä se loukkasi SEUT 108 artiklan 2 kohdasta johtuvia kantajan menettelyllisiä oikeuksia.
____________